আসাদুজ্জামান নূর: আমি মনে করি, যারা সংস্কৃতির চর্চা করছেন এই দেশে, তারা সবাই অসাম্প্রদায়িক চেতনাকে ধারন করেন। বাঙালি চেতনাকে প্রোমোট করেন। মুক্তিযুদ্ধের চেতনার পক্ষে কাজ করেন। তাদের রাজনৈতিক চেতনা নেই এটা আমি মনে করি না। তারা রাজনৈতিকভাবে যথেষ্ট সচেতন। এখানে একটু বাড়তি উদ্যোগের প্রয়োজন আছে। এই পরিবর্তিত সময়ে, সময়ের প্রয়োজনে এই বাড়তি উদ্যোগটুকু নিতে হবে। অন্য সময় হয়তো এইভাবে উদ্যোগ না নিলেও হবে, যখন দেখা যাবে সরকারই এ ব্যপারে সমস্ত দায়িত্ব নিতে পেরেছে। এখন তো আমরা, সরকার, চাইলেও রাতারাতি এই দায়িত্ব গ্রহণ করতে পারছি না। কারণ, অনেক রকমের প্রতিবন্ধকতা আছে। এটা শুধু যে পয়সা খরচ করলেই হবে, তা কিন্তু না। যেমন আমাদের অভিভাবক, আমাদের শিক্ষক, তাদের তো মোটিভেশনের প্রয়োজন আছে। আমাদের অভিভাবকরা মনে করছে পরীক্ষায় ভালো ফল করাই জীবনের একমাত্র লক্ষ্য। তারা বরং তাদের সন্তানদের গান গাইতে, কবিতা পড়তে, ছবি আঁকতে নিরুৎসাহিত করছেন অনেকেই। সবাই না। কিন্তু অনেকেই। তো অভিভাবকদের চিন্তাভাবনায়ও পরিবর্তন আসার দরকার। শিক্ষকদেরও চিন্তা ভাবনার জগতে পরিবর্তন আসা এবং সেই সঙ্গে তাদের দায়িত্বটুকু পালন করা, প্রয়োজনে একটু বাড়তি দায়িত্ব পালন করা, মানসিকতা সৃষ্টি করা— এগুলো কিন্তু খুবই ইমপরট্যান্ট। এগুলো চোখে দেখা যায় না। যেমন আমি যদি আমার স্কুল জীবনের কথা বলি, আমাদের স্কুল জীবনে আমরা এত রকম সংস্কৃতিচর্চা করেছি, স্কুলে নাটক করেছি, গান করেছি, আবৃত্তি করেছি, দেয়াল পত্রিকা বার করেছি, ডিবেট করেছি, ফুলের বাগান করেছি, খেলাধূলা করেছি— এর জন্য এত শিক্ষক সারাদিন আমাদের সঙ্গে থেকে অমাদেরকে উৎসাহিত করতেন, বা আমাদেরকে সংগঠিত করতেন, তার জন্য তো সরকারের কি থেকে তেমন কোনো নির্দেশক ছিল না বা তার জন্য তারা বাড়তি পয়সাও তারা পেতেন না। কিন্তু আমাদেরকে তাদের সন্তান হিসেবে গণ্য করতেন। এবং সন্তানের বিকাশের জন্য যা যা করার দরকার তারা তা-ই করতেন। এবং অধিকাংশ শিক্ষকের ক্ষেত্রে ওই ধরনের মানসিকতার অভাব রয়েছে। এটা অবশ্য অন্য ধরনের সমস্যা থেকেও হয়েছে। দীর্ঘদিনের সমস্যা। এই যে অভিভাবক শিক্ষক এবং সার্বিকভাবে সমাজে সংস্কৃতি চর্চার যে প্রয়োজনীয়তাটা, সেটা যে অনেকেই অনুভব করছেন না, এই অনুভব না করার জায়গা থেকে অনুভব করার জায়গায় তাদেরকে নিয়ে আসা— এটাও কিন্তু একটা বড় কাজ। এগুলো করার জন্য কিন্তু সময় লাগবে। সরকার হয়তো এই জায়গাগুলোতে দায়িত্ব পালন করবে। কিন্তু এই মুহূর্তে যদি সাংস্কৃতিক সংগঠনগুলো এগিয়ে আসে তাহলে কিন্তু এই দায়িত্বগুলো পালন করা সরকারের পক্ষে অনেক সহজ হয়ে যাবে।